**4-րդ կրթական հարթակ**

 **6-րդ շաբաթ**

***Նախորդ դասի ստուգում։***

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*
* **Գրականություն - «Հայրենիքն ու մայրիկը»** բանաստեղծություն,Գյուրջինյան, 3-րդ դասարան, էջ 18։ Դասասկզբյան հարց ու պատասխան աշակերտների հետ
	+ Սահուն կարդալ բանաստեղծությունը, կարողանալ սեփական բառերով վերարտադրել, պատասխանել տրված հարցերին*․*
	+ Բանաստեղծը ինչի՞ հետ է համեմատում մայրիկին ու հայրենիքը։
	+ Ըստ քեզ, երեխան ի՞նչ պետք է անի, որ մայրիկն ու հայրենիքը հպարտանան իրենով։
* **Բառագիտություն։**
	+ **Վերհիշել հետևյալ բառերի բացատրությունը․**
		- Կյանքը տալ – ոչինչ չխնայել, ամենինչ անել ինչ-որ մեկի կամ ինչ-որ բանի համար
		- Կյանք տալ- ծնել, լույս աշխարհ բերել
		- Անպարտ- չպարտվող, միշտ հաղթող։
	+ **Վերհիշել հետևյալ բառերի հոմանիշները․**
		- Սնել- կերակրել
		- Առատ- շատ
		- Հուր-կրակ։
	+ **Վերհիշել հետևյալ բառերի հականիշները․**
* Տալ- վերցնել
* Սիրել-ատել։
* **Վերհիշել *հետևյալ բառերի ուղղագրությունը -*** արև, այդպես, ծաղկել, հպարտ։
* **Քերականություն- Ածական**

Առարկայի հատկություն ցույց տվող բառերը կոչվում են ***ածականներ։ Ածականները*** պատասխանում են ***ինչպիսի՞, որպիսի՞, ո՞ր*** հարցերին։ Օրինակ՝ կապույտ երկինք, ցուրտ եղանակ, պայծառ արև։ Տրված բառակապակցությունների մեջ  ***կապույտ, ցուրտ և պայծառ*** բառերը ածականներ են, քանի որ դրանք ցույց են տալիս առարկաների հատկություններ։

* **Մշակույթ- Առած և ասացվածք էջ 14**
	+ Կարդալ դասանյութը, կարողանալ սեփական բառերով վերարտադրել այն։
* Որո՞նք են կոչվում առածներ և ասացվածքներ։
* Ի՞նչ են սովորեցնում մեզ առածները և ասացվածքները։
* Ովքե՞ր են ստեղծել առածները և ասացվածքները։
* Ի՞նչ առած կամ ասացվածք գիտես։

 ***Նոր դաս***

* **Գրականություն** **-** **«Աշուն է»** բանաստեղծություն,Գյուրջինյան, մայրենի 3, էջ 28
* **Բառագիտություն** - թեմատիկ բառերի բացատրություն, ուղղագրություն, թեմատիկ հոմանիշներ և հականիշներ
* **Քերականություն – Բառի ուղիղ և փոխաբերական իմաստ**
* **Մշակույթ – Հանելուկ,** էջ7։

**Գրականություն –** Դասարանում կարդալ և վերլուծել ***«Աշուն է***» բանաստեղծությունը և պատասխանել հետևյալ հարցերին։

* Ինչպե՞ս է նկարագրում բանաստեղծը աշունը։
* Դու ինչպե՞ կնկարագրես աշունը քո բառերով՞
* Տարվա ո՞ր եղանակն ես սիրում։ Ինչու՞։

**Բառագիտություն**

* Սովորել հետևյալ բառերի բացատրությունները․
* *Բյուրեղյա- 1. Բյուրեղից պատրաստված, 2. Մաքուր, պարզ։*
* *Նախշուն- նախշերով զարդարված,*
* *Ցող- Օդի՝ խոնավությունից առաջացող կաթիլներ*
* *Արահետ- նեղ ճանապարհ ։*
* Տրված բառերի հոմանիշներն են
	+ *Մշուշ- մառախուղ*
	+ *Շշուկ- փսփսոց*
	+ *Ծվեն- պատառիկ, փոքրիկ մաս։*
* Տրված բառերի հականիշներն են․
* *Պոկել-կպցնել*
* *Սառել- հալվել։*

**Ուղղագրություն -** Սովորել տրված բառերի **ուղղագրությունը՝**   մեղմօրոր, խշշալ, անձրև, նախշուն։

**Քերականություն*****-*** ***Բառի ուղիղ և փոխաբերական իմաստ***

Բառերը կարող են ունենալ **ուղիղ և փոխաբերական** իմաստ։

Բառի հիմնական իմաստը կոչվում է բառի **ուղիղ իմաստ։**

Փոխաբերական գործածությամբ բառի ստացած նոր իմաստը կոչվում է **փոխաբերական իմաստ։**

Դիտարկենք հետևյալ օրինակները՝

**քաղցր խնձոր քաղցր խոսք**

**փափուկ բարձ փափուկ սիրտ**

**գիժ մարդ գիժ քամի**

**շատախոս երեխա շատախոս գետակ։**

Երկու բառաշարքում էլ օգտագործվել են **քաղցր, փափուկ, գիժ և շատախոս** ածականները։ Սակայն առաջին շարքում դրանք օգտագործվել են իրենց ուղիղ իմաստներով, քանի որ մենք գիտենք, որ խնձորը կարող է լինել քաղցր։ Իսկ երկրորդ դեպքում բառերն օգտագործվել են փոխաբերական իմաստով՝

* քաղցր խոսք նշանակում է բարի, հաճելի խոսք։
* Փափուկ սիրտ նշանակում է զգացմունքային, բարի սիրտ։
* Գիժ քամի նշանակում է շատ ուժեղ քամի
* շատախոս գետակ ասելով նկատի ունենք հոսող ջրի ձայնը։

**Հարցեր և առաջադրանքներ**

* Բառի ո՞ր մասն է կոչվում բառի իմաստ։
* Ինչպիսի՞ իմաստներ կարող է բառն ունենալ։
* Բացատրիր և օրինակներ բեր փոխաբերական բառերի վերաբերյալ։

**Հանձնարարություններ**

1. Կարդալ տրված բառակապակցությունները։ Ընդգծել այն բառակապակցությունները որոնցում ածականը օգտագործվել է փոխաբերական իմաստով․

բարձր լեռ, քար սիրտ, գիժ ամիս, սև գիշեր, շատախոս մարդ, ոսկե աշուն, քաղցր լեզու, մաքուր ջուր, ժպտացող արև, խոր ծով, մաքուր սենյակ, մաքուր սիրտ։

**Մշակույթ *-*** **Հանելուկ, էջ 7**

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար*․**

* Կարդալ «Հանելուկ» դասանյութը, կարողանալ սեփական բառերով վերարտադրել այն և պատասխանել հետևյալ հարցերին։
* Որո՞նք են կոչվում հանելուկներ։
* Ինչպիսի՞ն կարող են լինել հանելուկները։
* Էջ 28-ում գրված հանելուկը արտագրել աշխատանքային տետրում և գուշակել, թե ինչի՞ մասին է։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Սահուն կարդալ գրականության դասանյութը և վերարտադրել սեփական խոսքերով և պատասխանել դասավերջի հարցերին։
* Բառագիտության բաժնում առաջադրված բառերը բացատրել, հոմանիշներն ու հականիշները ճանաչել և ուղղագրական բառերը ճիշտ գրել։
* Քերականական նյութն ամրապնդել վարժությունների միջոցով և բերել օրինակներ։
* Մշակութային բաժնում առաջադրված դասանյութը հասկանալ և պատասխանել առաջադրված հարցերին։
* Մասնակցել խմբային աշխատանքներին։